Prikaz trojice mudrih majmuna na hramu Tōshō-gū u gradu Nikkō.
**Tri mudra majmuna** (japanski: 三猿, *san'en* ili *sanzaru*, ili 三匹の猿, *sanbiki no saru*, doslovno "tri majmuna"), nekad nazivani i **tri mistična majmuna**, ili ***Sanzaru***, su personificirana maksima. Zajedno, njih trojica utjelovljuju izreku **"ne vidim zlo, ne čujem zlo, ne govorim zlo"**. Trojica majmuna su **Mizaru**, koji si pokriva oči i ne vidi zlo; **Kikazaru**, koji si pokriva uši i ne čuje zlo; i **Iwazaru**, koji si pokriva usta i ne govori zlo. Ponekad je njima troma pridružen i četvrti majmun, **Shizaru**, koji ima prekrižene ruke i simbolizira načelo **"ne činim zlo"**.

Postoje brojne interpretacije simbolike majmuna i maksime koju utjelovljuju, među kojima je i ona kako utjelovljuju moralnu vertikalu dobrog uma, govora i djelovanja. Na Zapadu pak, fraza često ima negativnu etičku konotaciju i označava osobe i situacije gdje se progledava kroz prste onima kojima se ne bi smjelo.

Jedna zanimljivost je kako se majmuni, na engleskom jeziku, često nazivaju *Mizaru*, *Mikazaru* i *Mazaru*, no posljednja dva imena su izmijenjena i nemaju veze s japanskim izvornikom.

Porijeklo
---------

*Kōshin* svitak koji prikazuje tri mudra majmuna.
Izvor koji je popularizirao ovu maksimu je rezbarija iznad vrata slavnog hrama Tōshō-gū datira iz XVII. stoljeća. Rezbarije je izradio Hidari Jingoro, a vjeruje se kako su predstavljale Konfucijev moralni kodeks, koristeći majmuna kao simbol ljudskog životnog ciklusa. Izrezbareno je ukupno 8 ploča, a tri majmuna prikazana su na ploči 2. Sama ideja vjerojatno je u Japan stigla preko kineskih Tendai-budista tokom Nara perioda. Predloženo je da tri majmuna predstavljaju temeljene dogme tzv. "Srednje škole" te budističke sekte.

U Kini, slična fraza može se pronaći u Konfucijevim *Izabranim mudrostima*, tako da je moguće da je to izvorna izreka koja je skraćena kada je prenesena u Japan.

Ipak, najpoznatiji primjeri legende prisutni su kroz narodne običaje *Kōshin* vjerovanja. *Kōshin* je narodno vjerovanje s elementima kineskog taoizma i starih šintoističkih utjecaja. Osnovali su ga Tendai budisti u X. stoljeću. *Kōshin* je iza sebe ostavio niz kamenih spomenika, na kojima su prikazi trojice majmuna bili česti prikazi.

"Tri mistična majmuna" su opisani kao "pratitelji Sarute Hita no Mikota, odnosno Kōshina, boga puteva" u japanskoj mitologiji. Festival u čast boga Kōshina održavao se, uvijek, šezdesetog dana u kalendaru. Predloženo je da se tokom tog festivala nečija zlodjela mogu prijaviti Raju, a da su upravo tri mudra majmuna personifikacija svega lošega što je pojedinac učinio u posljednjih 59 dana.

Prema drugim izvještajima, tri majmuna dovodila su do toga da *Sanshi* i *Ten-Tei* ne vide, ne čuju i ne govore o nečijim zlodjelima. *Sanshi* (三尸) su tri crva koja žive u svačijem tijelu i vode računa o dobri, a posebice o zlim djelima koje netko učini. Svakih 60 dana, na noć zvanu *Kōshin-Machi* (庚申待), *Sanshi* će napustiti tijelo i otići do *Ten-Teija*, nebeskog boga, te mu ispričati sve što je osoba radila. *Ten-Tei* će tada odlučiti treba li kazniti osobu, a kazne su se kretale od bolesti, skraćivanja života ili, u ekstremnim slučajevima, instantne smrti. Oni koji prakticiraju *Kōshin*, a činili su zla djela, nastojat će ne spavati tokom *Kōshin-Machija*. To je jedini način da se *Sanshi* spriječe da napuste tijelo i odu do *Ten-Teija*.

Značenje
--------


|  |  |  |
| --- | --- | --- |
|  |  |  |
|  |  |  |
| **Mizaru** | **Kikazaru** | **Iwazaru** |

Jednako kao što postoje nejasnoće oko porijekla izraza, postoje brojna tumačenja i same maksime koju oni predstavljaju:

* U Japanu, tri majmuna naprosto predstavljaju japansko *zlatno pravilo*.
* U sklopu budističke misli, majmuni simboliziraju izbjegavanje zlih misli.
* Na Zapadu, i izraz i majmuni se često koriste za označavanje situacija u kojima se odgovorni odriču moralne obveze i ignoriraju, ili se prave da tako čine, nekorektnosti što se događaju u njihovoj blizini.
* U bandama organiziranog kriminala, ili mafiji, mogu predstavljati kodeks šutnje.

Kulturološki utjecaj
--------------------

Subodha Gupte: *Gandhijeva tri majmuna* (2012.); Doha, Katar
Tri mudra majmuna, kao i izreka za koju stoje, poznati su diljem Azije i Zapada. Bili su česti slikarski motiv, primjerice na *ukiyo-e* slikama Keisaija Eisena, a jednako često se koriste u suvremenoj kulturi.

Indijski vođa Mahatma Gandhi bio je poznat po životnom stilu kojim je odbacio posjedovanje materijalnih dobara, no imao je jednu izminku - kipić trojice majmuna. Danas, uvećani prikaz trojice majmuna nalazi se u sklopu Sabarmati Ashrama, samostana u kojem je Gandhi živio od 1915. do 1930. i iz kojeg je započeo Marš soli. Gandhijev je kipić takđer inspirirao postmodernu statutu Subodha Gupte, *Gandhijeva tri majmuna*.

Izvori
------

* Titelman, Gregory Y. (2000). *Random House Dictionary of America's Popular Proverbs and Sayings* (Second Edition izd.). New York: Random House. ISBN 0-375-70584-8.
* Archer Taylor, "Audi, Vidi, Tace" and the three monkeys
* A. W. Smith, Folklore, Vol. 104, No. ½ pp 144–150 ‘On the Ambiguity of the Three Wise Monkeys’

Vanjske poveznice
-----------------

***Tri mudra majmuna*** na Wikimedijinoj ostavi

* Collector's picture gallery
* Information compiled by collectors
* Monkey(saru)-Kōshin on onmarkproductions.com
* More Information compiled by Collectors Arhivirano 2010-08-24 na Wayback Machine-u